Harald Hårdrådes plass (Oslo)

Harald Hårdrådes plass ligger som en utvidelse av Schweigaards gate nordøst i Gamlebyen i Oslo. Tomten til plassen ble gitt kommunen av overrettssakfører G. Henriksen, på betingelse at det skulle settes opp en bautastein av kong Harald Hårdråde – som en på det tidspunktet antok anla Oslo i ca. 1050, utfra Snorres beskrivelser. Plassen ble i sitt opprinnelige uttrykk opparbeidet samtidig med Schweigaards gate i 1879 og oppkalt i 1886 etter kong Harald Hårdråde. Granittbautaen av kongen med et bronserelieff av Lars Utne ble avduket i 1905. Bautaen har følgende inskripsjon: HARALD SIGURDSÖN HAARDRAADE NORGES KONGE OSLOS GRUNDLÆGGER 1015 1066 Rundt bautaen sto opprinnelig 15 granittblokker som «runestener». Disse ble erstattet med et grøntanlegg en gang før 1955. I 1992 ble plassen igjen gitt en ny utforming i forbindelse med anlegging av Schweigaards gate som miljøgate. Dagens utforming skiller seg vesentlig fra den opprinnelige. Plassen er i dag mer en sving i veien rundt et lite torg enn en plass i egentlig forstand. Harald Hårdrådes plass er foreviget i litteraturen gjennom visa Tanta til Beate med tekst og melodi av Lillebjørn Nilsen: «Tanta til Beate hun bor i ei gate i Gamleby'n.Og med hatt og fjær er hun et vakkert syn!På vei ned Schweigaardsgate for å gå og mate duenemellom røyk og gass på Harald Hårdrådes plass.Og når posen er tømt og duene rømt så går hun hjem igjen.Og finner fram sin gamle grammofon.Den sveiver hun opp og svinger sin kropp til tonene.Og syns at: -Jazzen gikk i dass etter Django Reinhardt!- » Den 24. oktober 2025 ble det avduket et minnesmerke over Ellisiv av Kyiv, Harald Hårdrådes dronning, på plassen. Minnesmerket er laget av den danske kunstneren Sidsel Bonde. Referanser Eksterne lenker (en) Harald Hårdrådes plass – kategori av bilder, video eller lyd på Commons Byarkivet: Historiske bilder fra Harald Hårdrådes plass (no) «Harald Hårdrådes plass (Oslo)». Kulturminnesøk. Riksantikvaren – Direktoratet for kulturminneforvaltning.